b'\n_START_ARTICLE_\nFilotejev Kletorologij\n_START_PARAGRAPH_\nFilotejev Kletorologij (gr\xc5\xa1ko: \xce\x9a\xce\xbb\xce\xb7\xcf\x84\xce\xbf\xcf\x81\xce\xbf\xce\xbb\xcf\x8c\xce\xb3\xce\xb9\xce\xbf\xce\xbd) je najdalj\xc5\xa1i in najpomembnej\xc5\xa1i seznam bizantinskih dr\xc5\xbeavnih uradnikov in njihove hierarhije na cesarskem dvoru (Taktika). Seznam je septembra 899 objavil sicer neznan pr\xc5\x8dtospatarios in atriklin\xc4\x93s Filotej, ki je slu\xc5\xbeboval na dvoru cesarja Leona VI. Modrega (866-912). Filotej je bil kot atriklin\xc4\x93s verjetno odgovoren za sprejemanje gostov na cesarskih slavnostnih prireditvah (kl\xc4\x93toria) in njihovo razporejanje glede na njihov polo\xc5\xbeaj v dr\xc5\xbeavni hierarhiji. V predgovoru k svojemu delo Filotej izrecno navaja, da je Kletorologij napisal zaradi natan\xc4\x8dne obrazlo\xc5\xbeitve pravil na dr\xc5\xbeavnih slovesnostih, da je v njem na\xc5\xa1tel imena in hierarhijo vseh dostojanstvenikov, da ga je sestavil na osnovi starej\xc5\xa1e kletorologije in da priporo\xc4\x8da njegovo uporabo ob cesarskem omizju.'